钦定古今图书集成/理学汇编/文学典/第235卷 > 《隋书》 > 《音乐志》
## 钦定古今图书集成/理学汇编/文学典/第235卷 > 《隋书》 > 《音乐志》

鼓吹，宋齐并用汉曲，又《充庭》用十六曲，梁高祖乃去
四曲，留其十二，合四时也。更制新歌，以述功德。其第
一，汉曲《朱鹭》改为《木纪谢》，言齐谢梁升也。第二，汉曲
《思悲翁》改为《贤首山》，言武帝破魏军于司部，肇王迹
也。第三，汉曲《艾如张》改为《桐柏山》，言武帝牧司，王业
弥章也。第四，汉曲《上之回》改为《道亡》，言东昏丧道，义
师起樊邓也。第五，汉曲《拥离》改为《忱威》，言破加湖元
勋也。第六，汉曲《战城南》改为《汉东流》，言义师克鲁山
城也。第七，汉曲《巫山高》改为《鹤楼峻》，言平郢城，兵威
无敌也。第八，汉曲《上陵》改为《昏主恣淫慝》，言东昏政
乱，武帝起义，平九江、姑熟，大破朱雀，伐罪吊人也。第
九，汉曲《将进酒》改为《石首局》，言义师平京城，仍废昏，
定大事也。第十，汉曲《有所思》改为《期运集》，言武帝应
箓受禅，德盛化远也。十一，汉曲《芳树》改为《于穆》，言大
梁阐运，君臣和乐，休祚方远也。十二，汉曲《上邪》改为
《惟大梁》，言梁德广运，仁化洽也。天监七年，将有事太
庙，诏曰：“《礼》云‘斋日不乐’。今亲奉始出宫，振作鼓吹，外
可详议。”八座丞郎参议，请舆驾始出，鼓吹从而不作，
还宫如常仪。帝从之，遂以定制。初，武帝之在雍镇，有
童谣云：“襄阳白铜蹄，反缚扬州儿。”识者言：白铜谓马
也，白，金色也。及义师之兴，实以铁骑，扬州之士皆面
缚，果如谣言。故即位之后，更造新声，帝自为之词三
曲，又令沈约为三曲，以被弦管。帝既笃敬佛法，又制
“善哉”《大乐》《大欢》、天道、仙道、神王、《龙王》《灭过恶》《除爱水》
《断苦转》等十篇，名为正乐，皆述佛法。又有法乐童子
伎、童子倚歌梵呗，设无遮大会则为之。

北齐鼓吹二十曲，皆改古名，以叙功德。第一，《汉朱鹭》
改名《水德谢》，言魏谢齐兴也。第二，《汉思悲翁》改名《出
山东》，言神武帝战广阿，创大业，破尔朱兆也。第三，汉
《艾如张》改名《战韩陵》，言神武灭四胡，定京洛，远近宾
服也。第四，《汉上之回》改名“殄关陇”，言神武遣侯莫陈
悦，诛贺拔岳，定关陇，平河外漠北，款秦中附也。第五，
汉《拥离》改名《灭山胡》，言神武屠刘蠡，升高车，怀殊俗，
蠕蠕来向化也。第六，《战城南》改名《立武定》，言神武立
魏主，天下既安，而能迁于邺也。第七，汉《巫山高》改名
《战芒山》，言神武斩周十万之众，其军将脱身走免也。
第八，汉上陵改名《禽萧明》，言梁遣兄子贞阳侯来寇
彭、宋，文襄帝遣太尉清河王岳，一战禽殄，俘馘万计
也。第九，《汉将进酒》改名《破侯景》，言文襄遣清河王岳，
摧殄侯景，克复河南也。第十，《汉君马黄》改名《定汝颍》，
言文襄遣清河王岳，禽周大将军王思政于长葛，汝、
颍悉平也。第十一，《汉芳树》改名《克淮南》，言文襄遣清
河王岳，南翦梁国，获其司徒陆法和，克寿春、合肥、锺
离、淮阴，尽取江北之地也。第十二，汉《有所思》改名“嗣
丕基”，言文宣帝统缵大业也。第十三，汉《雉子班》改名
“圣道洽”，言文宣克隆堂构，无思不服也。第十四，汉《圣
人出》改名《受魏禅》，言文宣应天顺人也。第十五，汉《上
邪》改名《平瀚海》，言蠕蠕尽部落入寇武州之塞，而文
宣命将出征，平殄北荒，灭其国也。第十六，汉《临高台》
改名《服江南》，言文宣道洽无外，梁主萧绎来附化也。
第十七，《汉远如期》，改名《刑罚中》，言孝昭帝举直措枉，
狱讼无怨也。第十八，《汉石留行》改名《远夷至》，言时主
化霑海外，西夷诸国遣使朝贡也。第十九，《汉务成》改
名《嘉瑞臻》，言时主应期，河清龙见，符瑞总至也。第二
十，《汉元云》改名《成礼乐》，言时主功成化洽，制礼作乐
也。古又有《黄雀》《钓竿》二曲，略而不用，并议定其名，被
于鼓吹。

周明帝武成二年正月朔旦，会群臣于紫极殿，始用
百戏。武帝保定元年，诏罢之。及宣帝即位，而广召杂
伎，增修百戏，鱼龙漫衍之伎，常陈殿前，累日继夜，不
知休息。好令城市少年有容貌者，妇人服而歌舞，相随引入后庭，与宫人观听，戏乐过度，游幸无节焉。武
帝以梁鼓吹熊罴十二案，每元正大会，列于悬间，与
正乐合奏，宣帝时革前代鼓吹，制为十五曲。第一改
汉《朱鹭》为《元精季》，言魏道陵迟，太祖肇开王业也。第
二改汉《思悲翁》为《征陇西》，言太祖起兵诛侯莫陈悦，
扫清陇右也。第三改汉《艾如张》为《迎魏帝》，言武帝西
幸，太祖奉迎宅关中也。第四改《汉上之回》为《平窦泰》，
言太祖拥兵讨泰，悉禽斩也。第五改汉《拥离》为《复恒
农》，言太祖攻复陕城，关东震肃也。第六改汉《战城南》
为《克沙苑》，言太祖俘斩齐十万众于沙苑，神武脱身
至河，单舟走免也。第七改汉《巫山高》为《战河阴》，言太
祖破神武于河上，斩其将高敖曹、莫多娄贷文也。第
八改汉《上陵》为《平汉东》，言太祖命将平随郡、安陆，俘
馘万计也。第九改《汉〈将进酒〉》为《取巴蜀》，言太祖遣军
平定蜀地也。第十，改《汉有所思》为《拔江陵》，言太祖命
将禽萧绎，平南土也。第十一，改汉《芳树》为《受魏禅》，言
闵帝受终于魏，君临万国也。第十二，改汉《上邪》为《宣
重光》，言明帝入承大统，载隆皇道也。第十三，改汉《君
马黄》为《哲皇出》，言高祖以圣德继天，天下向风也。第
十四，改《汉雉子斑》为《平东夏》，言高祖亲率六师破齐，
禽齐主于青州，一举而定山东也。第十五改“古圣人
出”为《禽明彻》，言陈将吴明彻侵轶徐部，高祖遣将尽
俘其众也。